Lehotský, Tomáš, poslanec NR SR (2021-11-11):
Ďakujem veľmi pekne. Vážený pán predsedajúci, vážené pani poslankyne, vážení poslanci, dovoľte mi v krátkosti vrátiť sa k podstate tohto zákona, prečo tu dneska máme tento zákon, prečo ho chceme schváliť. Myslím, že klamstiev a poloprávd bolo povedané už dosť. Takže vďaka očkovaniu bude podľa doterajších dát zrejme táto druhá vlna miernejšia, bude menej mŕtvych, najmä vďaka očkovaniu tých najzraniteľnejších. Očkovanie znižuje riziko nákazy covidu na 60 až 70 %. Pred hospitalizáciami chráni na úrovni 90 až 95 % a pred smrťou chráni na 99 %, to hovoria vedci, to hovoria slovenskí vedci, to hovoria medzinárodní vedci. Dovoľte mi zacitovať z webu, ktorý používa Economist, New York Times, popredné svetové nemocnice, Our World in Data. Budem hovoriť dve čísla, jedno je percento zaočkovanosti a druhé je percento, počet nových úmrtí na 1 milión, je to sedemdňový kĺzavý priemer: Slovensko 46-percentná zaočkovanosť, počet teda úmrtí na jeden milión 16,67. Česko 59-percentná zaočkovanosť, počet úmrtí 5,18. Nemecko 69-percentná zaočkovanosť, počet úmrtí 1,7. Francúzsko 76-percentná zaočkovanosť, počet úmrtí 0,52. A nakoniec Španielsko, 82-percentná zaočkovanosť a počet úmrtí, sedemdňový kĺzavý priemer na jeden milión obyvateľov 0,47. Čím vyššia zaočkovanosť, tým menej počet mŕtvych. Pán Suja tu hovoril o tom teda, že Nemecko, ja som si to zapísal, hovoril, že najhoršie výsledky v histórii, ale teda to je informácia, ktorá nehovorí nič. V histórii, samozrejme, že môžu mať najhoršie výsledky, pretože kulminuje tretia vlna. Delta je oveľa infekčnejšia, čiže je kľudne možné, že majú najviac infikovaných, ale číslo 1,72 hovorí za všetko. To znamená, že nie je pravda, že očkovanie nepomáha, očkovanie pomáha. A potvrdzujú to jasne aj čísla zo slovenských nemocníc. Na desať hospitalizovaných s covidom pripadá osem tých, ktorí sú nezaočkovaní, len dvaja tí, ktorí sú zaočkovaní. Aj to sú ľudia, ktorí sú zvyčajne starší alebo majú aj iné zdravotné problémy. Neexistujú lepšie, bohužiaľ, lepšie čísla na to, aby bolo jasne preukázateľné, že očkovanie pomáha, aj keď teda budú vykúpené veľmi draho. V akom stave je teda slovenské zdravotníctvo? Dnes máme 2 500 hospitalizovaných v nemocnici, viac ako 2 500. Maximum v druhej vlne, to bolo 4 000 hospitalizovaných, to znamená, veľmi sa blížime k číslu, ktoré môže naše zdravotníctvo položiť. Práve preto tu dnes stojíme, aby sme schválili zákon, ktorý nám môže pomôcť. Reálne dnes je situácia v nemocniciach taká, že sa odkladajú plánované operácie, že sa odkladá aj iná akútna starostlivosť a hrozí, aj vy, keď sa dostanete do nemocnice, že buď budete mať zdravotné následky, alebo zomriete, lebo vám nebude môcť lekár poskytnúť zdravotnú starostlivosť, ktorú potrebujete. Preto máme čierne okresy, nie preto, že my sme si ich namaľovali, vyfarbili. A teraz, prečo to tak je? Tak áno, aj my sme možno mohli urobiť viac, na začiatku možno lepšie komunikovať. Tieto opatrenia tiež mohli prísť skôr, ale treba sa pozrieť, s čím pracujeme. Tak máme tu 12 rokov vlády SMER-u, ktorý rozkrádal – cétečká, Anky, tety Anky a podobne. Ten odliv lekárov, na ktorý sa momentálne odvolávate všetci, nenastal za našej vlády. Dvanásť posledných rokov ste mali zdravotníctvo vo svojich rukách. Nerobili ste žiadne reformy a keď my začíname robiť reformy, tak nás kritizujete. A po druhé, je to chyba všetkých vás. Vy ste zodpovední, pretože ste to vy, ktorí hovoríte, že sa očkovať nemusia ľudia, že to škodí, že to nepomáha. A Slovensko je v tomto unikát. Neexistuje žiadna európska krajina iná, kde celá opozícia unisono hovorí, že očkovať sa netreba. Vy ste priamo zodpovední aj za tých ľudí, ktorí dneska ležia v tých nemocniciach. Teraz, čo sa s tým dá teraz robiť a čo tento zákon prináša? Tak áno, mohli by sme zavrieť ekonomiku opäť, ale to nie je cesta, pretože veľmi dobre viete už aj vy, ale však ste cynickí, nie je cesta opäť zavierať ekonomiku, nie je cesta brať ľuďom prácu. To znamená, môžme urobiť to, že otvoríme tú ekonomiku aspoň sčasti pre tých, ktorí sa správajú zodpovedne, ktorí sa zaočkovať dali. A myslím si, že to je aj elementárne fér, prečo by ľudia, ktorí boli zodpovední, ktorí urobili všetko pre svoju bezpečnosť, ale aj pre bezpečnosť iných, mali doplácať na to, mali doplácať na ľudí, ktorí sú teda nezodpovední a zaočkovať sa nedali? Takže preto väčšia kontrola a väčšie právomoci, preto pokuty pre tých, ktorí napádajú zdravotníkov. Ja verím, že tento zákon prejde a žiadam o jeho podporu. Ďakujem, pán minister. (Potlesk.)